**Un pardesiu de vise împlinite**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi soarele s-a-nveșmântat în ceață

Și mai zâmbește rar, pe sub o geană

Privește către luna ce-l răsfață

În straiul ei de mândră amazoană.

Noiembrie-i prea rece și m-apasă

Pe amintiri de foc ce curg năvalnic

Cu tine alergând pe-alei sfioasă

Când ploaia te-alinta pe-obraji șăgalnic.

Mai trece-un an și toamna ne îmbracă

În pardesiu de frunze ruginite,

Dar nu ne pasă, poate-ncet să treacă

C-avem atâtea vise împlinite.

- Trec norii zgriburiţi şi-un vânt metalic

Ce desfrunzeşte teiul de veşminte

Străbate burgul rece, animalic...

Iubite, pune-mi soare în cuvinte

Sau dacă-l vezi, întreabă-l pentru mine,

Cum să-i răscumpăr primăverii nimbul

Şi cum să-ntorc ce nu-mi mai aparţine,

Ce preţ ar hotărî să-i dau în schimbul

Unui minut ce-a înnodat în joacă

Destinul meu cu-al tău? De-atâta vreme

Ne păsuim şi aşteptăm să treacă

Zăpada ce ne-ngroapă prea devreme.

Ioan Grigoraș Liliana Trif